《七里峡》
清代·张盖

朝下县壶顶，暮行寒峡中。壶形犹迤逦，峡势已巃嵷。

岂假随刊力，当知造化功。水声流太古，石色耸遥空。

重碧涵砂砾，深红缀藓丛。暗崖回北雪，高岫阻南风。

山鬼宜幽僻，神鱼老混濛。依稀闻唳鹤，仿佛见奔狨。

闻道瞿塘好，常思滟滪雄。干戈妨历览，舟楫废疲癃。

此谷聊堪隐，前山幸可通。杖藜五指外，借骑广阳东。

附葛缘明月，披烟坐晚枫。回瞻长啸处，何异在崆峒。

作者简介：明末清初直隶永年人，字覆舆，一字命士，号箬庵。明季诸生。工诗，善草书。游踪遍齐、晋、楚、豫。入清，自闭土室中，虽妻子不得见。遂成狂疾，常自毁其稿。有《柿叶集》。